Document ID: 32014D0880

IZVEDBENI SKLEP KOMISIJE
z dne 26. novembra 2014
o skupnih specifikacijah za register železniške infrastrukture in razveljavitvi Izvedbenega sklepa 2011/633/EU
(notificirano pod dokumentarno številko C(2014) 8784)
(Besedilo velja za EGP)
(2014/880/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2008/57/ES Evropskega parlamenta in Sveta z dne 17. junija 2008 o interoperabilnosti železniškega sistema v Skupnosti (1) in zlasti člena 35(2) Direktive,
ob upoštevanju naslednjega:
(1)
Komisija je na podlagi člena 35 Direktive 2008/57/ES sprejela Izvedbeni sklep 2011/633/EU (2).
(2)
Na podlagi priporočila Evropske železniške agencije (v nadaljnjem besedilu: Agencija) so potrebne dodatne skupne specifikacije, da se zagotovi lahek dostop podatkov iz registrov. Ti registri bi morali biti na voljo za posvetovanje prek računalniško podprtega skupnega uporabniškega vmesnika, ki ga vzpostavi in upravlja Agencija. Države članice bi morale s pomočjo Agencije sodelovati pri zagotavljanju, da so registri učinkoviti, vsebujejo vse podatke in so medsebojno povezani.
(3)
Izvedbeni sklep 2011/633/EU bi bilo zato treba razveljaviti.
(4)
Ukrepi iz tega sklepa so v skladu z mnenjem odbora, ustanovljenega v skladu s členom 29(1) Direktive 2008/57/ES -
SPREJELA NASLEDNJI SKLEP:
Člen 1
1. Skupne specifikacije za register železniške infrastrukture iz člena 35 Direktive 2008/57/ES so določene v Prilogi k temu sklepu.
2. Registri infrastrukture držav članic morajo biti na voljo za posvetovanje prek skupnega uporabniškega vmesnika, ki ga vzpostavi in upravlja Agencija.
3. Skupni uporabniški vmesnik iz odstavka 2 je spletna aplikacija, ki olajšuje dostop do podatkov iz registrov infrastrukture. Uporabljati se začne najpozneje 15 dni po datumu začetka uporabe iz člena 8.
Člen 2
1. Vsaka država članica zagotovi, da je njen register infrastrukture računalniško podprt in izpolnjuje zahteve skupnih specifikacij iz člena 1 najpozneje osem mesecev po datumu začetka uporabe.
2. Države članice zagotovijo, da so njihovi registri infrastrukture medsebojno povezani in povezani s skupnim uporabniškim vmesnikom najpozneje osem mesecev po začetku delovanja tega vmesnika.
Člen 3
Agencija objavi navodila za uporabo skupnih specifikacij za register infrastrukture najpozneje 15 dni po datumu začetka uporabe in jih posodablja. Ta navodila za uporabo se po potrebi sklicujejo na ustrezne določbe tehničnih specifikacij za interoperabilnost (TSI) za vsak parameter.
Člen 4
Če je to potrebno zaradi napredka pri razvoju TSI ali pri izvajanju registrov infrastrukture, Agencija priporoči posodobitev skupnih specifikacij.
Člen 5
1. Države članice zagotovijo, da se potrebni podatki zberejo in vključijo v njihove registre infrastrukture v skladu z odstavki 2 do 6. Prav tako poskrbijo, da so ti podatki zanesljivi in se posodabljajo.
2. Podatki v zvezi z infrastrukturami za tovorne koridorje iz Priloge k Uredbi (EU) št. 913/2010 Evropskega parlamenta in Sveta (3) (različica, ki je začela veljati 1. januarja 2013) se zberejo in vključijo v register infrastrukture najpozneje devet mesecev po datumu začetka uporabe.
3. Podatki v zvezi z infrastrukturami, ki so začele obratovati po začetku veljavnosti Direktive 2008/57/ES in najpozneje do datuma začetka uporabe tega sklepa, razen podatkov iz odstavka 2, se zberejo in vključijo v nacionalni register infrastrukture najpozneje devet mesecev po tem datumu.
4. Podatki v zvezi z infrastrukturami, ki so začele obratovati pred začetkom veljavnosti Direktive 2008/57/ES, razen podatkov iz odstavka 2, se zberejo in vključijo v register infrastrukture v skladu z nacionalnim izvedbenim načrtom iz člena 6(1) najpozneje do 16. marca 2017.
5. Podatki v zvezi z zasebnimi stranskimi tiri, ki so začeli obratovati pred začetkom veljavnosti Direktive 2008/57/ES, se zberejo in vključijo v register infrastrukture v skladu z nacionalnim izvedbenim načrtom iz člena 6(1) najpozneje do 16. marca 2019.
6. Podatki v zvezi z omrežji, ki niso zajeta v zahteve TSI, se zberejo in v register infrastrukture vključijo v skladu z nacionalnim izvedbenim načrtom iz člena 6(1), in sicer najpozneje do 16. marca 2019.
7. Podatki v zvezi z infrastrukturami, ki so začele obratovati po začetku veljavnosti tega sklepa, se vključijo v register infrastrukture takoj, ko infrastrukture začnejo obratovati, in takoj, ko začne delovati skupni uporabniški vmesnik.
Člen 6
1. Vsaka država članica pripravi nacionalni načrt in časovni razpored za izvajanje obveznosti iz člena 5. Priglasiti mora kakršne koli zamude ali težave pri uresničevanju določb iz člena 5, Komisija pa, če je primerno, odobri podaljšanje predvidenega roka. Nacionalni izvedbeni načrt se predloži Komisiji najpozneje šest mesecev po datumu začetka uporabe tega sklepa.
2. Vsaka država članica imenuje subjekt, pristojen za vzpostavitev in vzdrževanje registra infrastrukture, ter o tem obvesti Komisijo najpozneje tri mesece po datumu začetka uporabe.
Ti subjekti Agenciji tri mesece po datumu prejema obvestila in nato vsake štiri mesece pošljejo poročilo o napredku pri izvajanju registra infrastrukture.
3. Agencija usklajuje, spremlja in podpira izvajanje registrov infrastrukture. Vzpostavi skupino, sestavljeno iz predstavnikov subjektov, pristojnih za vzpostavitev in vzdrževanje registrov infrastrukture, ter usklajuje njeno delo. Agencija Komisiji redno poroča o napredku pri izvajanju tega sklepa.
Člen 7
Izvedbeni sklep 2011/633/EU se razveljavi z datumom začetka uporabe iz člena 8.
Člen 8
Ta sklep se uporablja od 1. januarja 2015.
Člen 9
Ta sklep je naslovljen na države članice in Evropsko železniško agencijo.
V Bruslju, 26. novembra 2014

Labels: 7
12
8